باغیوں نے مکان پر حملہ کر دیا ، امام حسن ؓ جو دروازہ پر متعین تھے مدافعت میں زخمی ہوئے ، چار باغی دیوار پھاند کر چھت پر چڑھ گئے ، آگے آگے حضرت ابوبکر ؓ کے چھوٹے بیٹے محمد بن ابی بکر تھے ، جو حضرت علی ؓ کی آغوشںِ تربیت میں پلے تھے ، یہ کسی بڑے عہدے کے طلب گار تھے جس کے نہ ملنے سے حضرت عثمان ؓ کے دشمن بن گئے تھے ، انھوں نے آگے بڑھ کر حضرت عثمان ؓ کی ریش مبارک پکڑلی اور زور سے کھینچی ، حضرت عثمان ؓ نے فرمایا ، بھتیجے ! اگر تمھارے باپ زندہ ہوتے تو ان کو یہ پسند نہ آتا ، یہ سن کر محمد بن ابی بکر شرما کر پیچھے ہٹ گئے اور ایک دوسرے شخص کنانہ بن بشر نے آگے بڑھ کر پیشانی مبارک پر لوہے کی لاٹ اس زور سے ماری کہ پہلو کے بل گر پڑے ، اس وقت بھی زبان سے ‘‘بسم اللہ توکلت علی اللہ’’ نکلا سودان ابن حمران مراوی نے دوسری جانب ضرب لگائی جس سے خون کا فوارہ جاری ہو گیا ، ایک اور سنگدل عمر وبن الحمق سینہ پر چڑھ بیٹھا اور جسم کے مختلف حصوں پر پے درپے نیزوں کے نو زخم لگائے ، کسی شقی نے بڑھ کر تلوار کا وار کیا ، وفادار بیوی حضرت نائلہ بنت فرافصہ رضی اللہ عنہا نے جو پاس ہی بیٹھی تھیں ہاتھ پر روکا ، تین انگلیاں کٹ کر الگ ہو گئیں ، وار نے ذوالنورین ؓ کی شمع حیات بجھا دی ، اس بے کسی کی موت پر عالمِ امکان نے ماتم کیا ، کائنات ارضی و سماوی نے خون ناحق پر آنسو بہائے ، کارکنانِ قضا و قدر نے کہا جو خون آشام تلوار آج بے نیام ہوئی ہے وہ قیامت تک بے نیام رہے گی اور فتنہ وفساد کا جو درازہ کھلا ہے وہ حشر تک کھلا رہے گا ۔
Entity: ابوبکر — Type: /person/author, /person